
                  Nr.4c-3/501/2020
AVIZ

asupra proiectului de Lege privind aprobarea Ordonanței de urgență a Guvernului nr.158/2020 pentru aprobarea Programului de finanțare ,,Fondul de acțiune în domeniul managementului energiei durabileˮ


În conformitate cu prevederile art.94 și 115 alin.(3) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată, în procedură de urgență, pentru aviz, care va fi transmis Comisiei pentru administrație publică și amenajarea teritoriului și Comisiei pentru buget, finanțe și bănci care sunt sesizate în fond, cu proiectul de Lege privind aprobarea Ordonanței de urgență a Guvernului nr.158/2020 pentru aprobarea Programului de finanțare ,,Fondul de acțiune în domeniul managementului energiei durabileˮ, transmis cu adresa nr. P.L.x.622/2020 din 12 octombrie 2020, înregistrat la comisie sub nr.4c-3/501 din 30 septembrie 2020. 



Consiliul Legislativ, cu avizul nr.915 din 02.09.2020, avizează favorabil proiectul de Lege cu observații și propuneri.



Senatul, în calitate de primă Cameră sesizată, adoptă proiectul de Lege în ședința din 07 octombrie 2020.


Proiectul de lege are ca obiect de reglementare aprobarea Programului de finanţare „Fondul de acţiune în domeniul managementului energiei durabile”, în cadrul căruia sunt alocate fonduri pentru obiective de investiţii din domeniile reabilitării termice a clădirilor publice, termoficării, furnizării de energie, inclusiv regenerabilă, iluminatului public, transportului public şi planificării urbane. Fondul are ca surse sumele gestionate de autoritatea de plată, rămase neutilizate în cadrul proiectului „Fondul de acţiune în domeniul managementului energiei durabile”, finanţat în cadrul Programului de cooperare elveţiano-român, vizând reducerea disparităţilor economice şi sociale în cadrul Uniunii Europene extins, sume rămase neutilizate, la data intrării în vigoare a prezentei ordonanţe de urgenţă, din soldul Fondului Elveţian de Contrapartidă, precum şi sume din bugetele locale. Programul se adresează unităţilor administrativ-teritoriale din zonele sărace/subdezvoltate din România, atât pentru continuarea proiectelor începute şi nefinalizate, cât şi pentru implementarea unor noi proiecte.
Examinarea proiectului de lege a avut loc în ședința comisiei din 16 februarie 2021.
În urma dezbaterilor, membrii comisiei au hotărât, cu unanimitate de voturi, avizarea favorabilă a proiectului de Lege.



Prin obiectul de reglementare și conținutul său, proiectul de lege face parte din categoria legilor ordinare.



În conformitate cu prevederile art.75 din Constituția României, republicată, și ale art.91 alin.(9) pct.1 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

PREȘEDINTE,

BENDE SÁNDOR

Consilier parlamentar, Ovidiu Fulga

